ኮሚሽነር ፖሊስ ፌደራል ኣይተ እንደሻው ጣሰው "እቲ ዕጥቅታት ካብ ደገ ዝኣተወ ጥራይ ኣይኮነን" ክብሉ ንቢቢሲ ተዛሪቦም። እቶም ኮሚሽነር፡ ኣብ ዝተፈላለዩ ክፋላት እታ ሃገር መኽዝን ዕጥቅታት ከምዘለዉ ይጠቕሱሞ "ኣብ ዝተፈላለዩ ከባብታት ብዝተልዓለ ዘይምርግጋዕ፡ ዕጥቂ ተኸዚኑሎም ናብ ዝነበሩ ቦታታት፡ ገለ ሓይልታት ኣትዮም ዘሚቶም ከምዝወሰዱ መረዳእታታት ኣለዉ" ይብሉ። እቶም ኮሚሽነር ነዞም "ገለ ሓይልታት" ዝበልዎም ብስም ኣይጸርሑን። ቅድም ክብል፡ ካብ መንግስታዊ መኽዘናት ዕጥቂ ከምዝተዘምተ ግን ሰብመዚ ክገልጹ ጸኒሖም እዮም። ዝሓለፈ ወርሒ ታሕሳስ፡ ኮሚሽነር ፖሊስ ኦሮሚያ ኣለማየሁ እጅጉ፡ ኣብ ዞባ ቄለም ወለጋን ምዕራብ ወለጋን ካብ ዝርከቡ መደብራት ፖሊስ ልዕሊ 2 ሽሕ ኤኬ47 ክላሽናት ከምዝተዘመቱ ገሊጾም ነይሮም። ናይ ቱርክን ግብጽን ዕጥቅታት ኮሚሽነር ጀኔራል እንደሻው ጣሰው፡ ዘይሕጋዊ ዕጥቅታት ብደቡብ ሱዳን፣ ጅቡቲን ሶማልያን ኣቢሎም ናብ ኢትዮጵያ ከምዝኣትዉ ይዛረቡ። እቶም ዕጥቅታት ዋላኳ በዘን ሃገራት ኣቢሎም ዝኣትዉ እንተኾኑ፤ ኣብ ካልኦት ሃገራት ዝፈረዩ ምዃኖም'ውን እቶም ኮሚሽነር ይገልጹ። ኣብዝሓ ካብቶም ናብ ኢትዮጵያ ዝኣትዉ ዕጥቅታት፡ ስራሓት ቱርኪ እኳ እንተኾኑ፤ "ናይ ግብጺ ዕጥቅታት እውን ረኺብና ኢና" ይብሉ እቶም ኮሚሽነር። ተንታኒ ጉዳያት ጸጥታ ቀርኒ ኣፍሪቃ ኣይተ ዳደ ደስታ ድማ፡ እቲ ዞባ ዕጥቅታት ዝበዝሖ ከምዝኾነ ይዛረቡ። "ኩለን እተን ኣብዚ ኸባቢ ዘለዋ ሃገራት፤ ሶማልያ፣ ሱዳን፣ ኤርትራን ኢትዮጵያን ንብዙሕ ዓይነት ዕጥቅታት መዓልቦ ኮይነን ዝጸንሓ እየን። ናይ ውግእ ከባቢ እውን ኮይኑ ስለዝጸንሐ" ይብሉ። ኣይተ ዳደ፤ ዕጥቂ ካብ መንግስታዊ ትሕዝቶ እናወጸ፡ ናብ ኢድ ውልቀሰባት ወይ ከኣ ሸርሸርቲ ከምዝኣቱ የብርሁ። ንምንታይ ሃይሃይታ ዕዳጋ ተፈጢሩ?
